SPOROČILO ZA MEDIJE

**Približuje se 43. Maraton treh src**

**Zanimanje za tek se krepi, z novostmi pa organizatorji naslavljajo ekipe tekačev in cele družine**

**Radenci, 4. april 2025 – V soboto, 17. maja, v Radencih pričakujejo na tisoče tekačev in pohodnikov, ki se bodo udeležili 43. Maratona treh src. Organizatorji so z dosedanjimi prijavami zadovoljni, saj se je letos prijavilo približno 20 % več tekačev kot v enakem obdobju lani. Ključno novost letos predstavlja Tek treh src za tekaške trojke, pričakujejo pa tudi večji delež celih družin, ki jim poleg rekreacije posvečajo popoldanski program – od doživetij s super junaki do večernega koncerta, na katerem bo osvetljena tudi problematika medvrstniškega nasilja.**

Letos bo maraton Radence ponovno povezal s sosednjo Avstrijo in že tradicionalno ponudil izzive za profesionalne tekače, izkušene rekreativce, začetnike ali pohodnike vseh generacij. Udeleženci bodo lahko izbirali med 42-, 21-, 10- in 5-kilometrsko traso, nordijsko hojo, dvema otroškima tekoma, Pohodom treh src – ki bo letos ponovno potekal v 7- in 12-kilometrski različici, tekom s kužki, pa tudi novostjo – Tekom treh src za tekaške trojke.

Maratonska in polmaratonska proga 43. Maratona treh src sta tudi na novo certificirani, v sodelovanju s Svetovno atletsko zvezo, dodatno pa je certificirana tudi 10-kilometrska proga, ki je speljana nekoliko drugače, in sicer skozi »maratonski gozdiček«, ki so za zasadili s pomočjo udeležencev maratona, ki je leta 2021, v času pandemije potekal virtualno.

**Letos ponovno preko meja, profesionalni tekači pa v tekmi za državno prvenstvo**

Organizacija tekaške prireditve z najdaljšo tradicijo v tem delu Evrope je trenutno v polnem teku, pri čemer ključno vlogo igrajo prav prostovoljci in predstavniki lokalne skupnosti – na obeh straneh meje. *»Veseli nas, da Maraton treh src prijateljsko povezuje tudi vse občine, ki maraton podpirajo. Za res zgledno sodelovanje se vsem iskreno zahvaljujemo, saj na ta način skupaj presegamo meje – tudi državne. Ponosni smo, da bomo letos ponovno gostili državno prvenstvo na 21 kilometrov, posebno pozornost pa smo namenili družinam,«* je povedal **Marko Pintarič, predsednik organizacijskega odbora 43. Maratona treh src.**

Kot je dodala **podžupanja občine Bad Radkersburg, Julia Paar**, je občina sodelovanja vesela. »*Zelo ponosni smo, da smo lahko kot mestna občina partner maratona in imamo na ta način priložnost se predstaviti. Bad Radkersburg je tudi zdravstva destinacija in verjamemo, da šport povezuje. Mislim, da smo v preteklosti dokazali, da poteka to sodelovanje na vzoren način in bomo to tudi dolgoročno negovali.*«

Organizacija tekaške prireditve z najdaljšo tradicijo v tem delu Evrope, ki teče skozi dve državi, je trenutno v polnem teku, pri čemer ključno vlogo igrajo prav prostovoljci in predstavniki lokalne skupnosti. *»Na obeh straneh meje nas podpira več kot 500 prostovoljcev, ki so srce maratona. 350 gasilcev, dijaki Srednje gostinske šole Radenci in Gimnazije Ljutomer, člani društev, tudi letos bo z nami ekipa Splošne bolnišnice Murska Sobota, vsaj 7 zdravnikov in 18 zdravstvenikov in fizioterapevtov s šestimi reševalnimi vozili, ki že tri desetletja zagotavlja zdravstveno zaščito tekačev in udeležencev maratona. Vsem, ki žrtvujejo svoj prosti čas, da lahko poskrbimo za vse potrebe udeležencev, smo izjemno hvaležni,«* se je vsem prostovoljcem zahvalil **Marko Pintarič**, tekače pa pozval k ustrezni pripravi, upoštevanju zahtev prehrane in hidracije med tekom.

**Nova disciplina Tek treh src že žanje zanimanje**

Tekaške trojke se bodo v Radencih letos lahko preizkusile v novem izzivu – Teku treh src. Maratonca ali maratonko lahko na najtežjih odsekih maratona spremljata dva prijatelja: eden se pridruži na 21. kilometru, drugi na 32. kilometru, vsi trije pa v ciljno ravnino pritečejo skupaj. Skupinska podpora in dodatna energija bosta poskrbeli za nepozabno doživetje, najboljše trojke pa čakajo pokali in nagrade. Maraton treh src bo letos ponovno tudi **del Štajersko Koroškega pokala v teku**, in sicer na razdalji 10 km.

**Popoldan posvečajo družinam**

Organizatorji so letos poskrbeli za pester popoldanski program, ki bo po koncu otroških tekov ponudil obilo zabave s čarobno Vilo Ekseno in superjunaki, ki bodo najmlajše popeljali v svet domišljije in ustvarjalnosti. Družinam so prilagodili tudi večerno glasbeno poslastico, ki se bo letos odvila že nekoliko prej, ob 19. uri. Za to bo poskrbel priljubljeni glasbeni izvajalec **Leopold I.**, ki s svojimi prodornimi in družbeno angažiranimi skladbami opozarja tudi na problematiko medvrstniškega nasilja. Za vse, ki bodo v Radencih ostali cel konec tedna, pa bo zagotovo dobrodošla popestritev dogajanja veliki koncert Gibonija, ki ga v nedeljo organizira Občina Radenci.

**Dobrodelni tek »Tečem, da pomagam«**

V okviru 43. Maratona treh src bo letos ob 16. uri potekal **2. Dobrodelni tek Gorazda Giderja** – **Tečem, da pomagam**, ki ga organizira Lions klub Gornja Radgona. S simbolično razdaljo 250 metrov je tek primeren za vse generacije, dobrodelni prispevek za tek znaša 10 EUR za odrasle in 5 EUR za otroke, udeleženci pa lahko za 30 EUR prejmejo tudi tekaško majico s spominskim obeležjem in vključeno štartnino. *»Veseli nas, da smo lahko del takšnega velikega dogodka in da se tudi na tak način lahko poklonimo in zahvalimo našemu spoštovanemu, prezgodaj preminulemu članu Gorazdu Giderju, hkrati pa zopet storimo nekaj dobrega za širšo skupnost,«* je ob tem povedala **Mira Borko Prelog,** predsednica 3. cone 2. regije, distrikt 129 Lions klubov.

Zbrana sredstva bodo letos namenjena Društvu slepih in slabovidnih Pomurje ter spodbujanju športnega udejstvovanja otrok iz ranljivih družin v občini Radenci. Lani so pomurski Lions klubi zbrali 4.500 evrov, letos pa si želijo ta mejnik še preseči – tudi z ozaveščanjem o pomenu gibanja v sodelovanju z zdravnikom in maratoncem Boštjanom Šutarjem.

**Trajnostna zaveza maratona se krepi**

Maraton treh src že tretje leto sledi smernicam »ZERO WASTE«, pri uvajanju načel prireditve brez odpadkov pa organizatorjem ob strani stoji društvo Ekologi brez meja. Poleg izpolnitve cilja, ki pomeni vsaj 90 % ločeno zbranih odpadkov, bodo organizatorji letos poskrbeli za okolju prijaznejšo osvežitev. V ta namen bodo pralni kozarci ob celotni maratonski progi in v gostinski ponudbi.

»*Naše trajnostne zaveze so mogoče le ob sodelovanju z našo zeleno stražo, to je s srčnimi dijaki in dijakinjami Gimnazije Franca Miklošiča Ljutomer. Res nam je v veselje in ponos, da odgovoren odnos do okolja podpirajo tudi mlajše generacije. Tudi to je naš pomemben tek na dolge proge,«* je še dodal **Marko Pintarič.**

**Do 10. aprila ugodnejše prijave**

Prijavnina na maraton, polmaraton ter teka na 10 in 5 kilometrov je **do četrtka, 10. aprila 2025, ugodnejša** in znaša 42 evrov, za skupine nad deset tekačev pa 39 evrov na osebo. Poseben popust nudi tudi družinska prijava in prijava na Tek treh src. Na Maraton treh src se sicer lahko enostavno prijavite prek [www.maraton-radenci.si](http://www.maraton-radenci.si/) vse do 6. maja, po tem pa bo mogoča le še prijava na dan prireditve.

----

**DODATNE INFORMACIJE**

Natalija Kreft Lovrenčec

Odnosi z javnostmi

Radenska d.o.o

Telefon: 041 393 639

E-naslov: natalija.kreft@radenska.si